Papersnake/gushiwen huggingface dataset:
雀乳空井中
刘孝威（南北朝）

远去条支国，心知汉德休。聊栖丞相府，过令黄霸羞。

挟子须闲地，空井共寻求。辘轳丝绠绝，桔槔冬藓周。

将怜羽翼张，谁辞各背游。
姚少师祠
钱大昕（清代）

㶁㶁泉流槛外分，披缁入定戒香熏。空登北郭诗人社，难上西山老佛坟。

好杀共知和尚误，著书赖有故交焚。依然病虎形容在，曾否声名直半文。
锡山塔不双刹寺有杜鹃一本高逾寻丈开时鲜红满目盖百年物也余于癸卯三月往观即赋
秦赓彤（清代）

夕阳西不溶溶月，万点猩红明不灭。空山无人乌夜啼，何年遗不子规血。

双刹寂寞埋蓬蒿，幸免兵燹供薪樵。君不见润州鹤林寺，流红满地悲花妖。
送莆守赵孟坚汝固可舶温陵
王迈（宋代）

郡不见有唐元结守舂陵，湘湖一道盗纵横。
独元所治一无犯，镇抚孤壘如金城。
又不见祁公曾作乾州牧，移镇凤翔何迅速。
两州这民境上争，先把州麾后钧轴。
使君来莆全似元，精明旗帜辕门。
威风惠雨相劘拂，鼠辈不敢闯吾藩。
使君去莆仍似杜，堆镫遮留喧道路。
吾莆赤子方有依，泉何为者争吾父。
我将软语劳莆人，此地半与泉为邻。
刁斗相闻邹近鲁，瘠反不比越视秦。
使君风采压人望，莆亦倚泉为保障。
渠魁缚致藁街前，四野腥膻行涤荡。
长淮以北多风埃，社稷正倚经纶才。
出平西贼入衮绣，一韩一池何人哉。
书生自顾老无力，涌从公取俘馘。
愿将诗颂纪中兴，浓墨大字书浯石。
少年行
费锡璜（清代）

臂上角弓强，腰间剑似霜。旧从李都尉，新拜汉中郎。

爱马黄金埒，调鹰白玉床。平原秋草浅，射猎出长杨。
论诗绝句四十首 其十二 庾兰成
李希圣（清代）

萧瑟生平庾子山，暮年词赋动江关。玉台应悔当时体，七夕诗成已自删。
寄荆公
刘攽（宋代）

青苗助役两妨农，天下嗷嗷怨相公。惟有蝗虫偏感德，又随台旆过江东。
蜡前
陈与义（宋代）

智琼额黄且勿夸，回眼视此风前葩。
家家融蜡作杏蔕，岁岁逢前是蜡花。
世间真伪非两法，映日细看真是蜡。
我今嚼蜡已甘腴，况此有味蜡不如。
只悉繁香欺定力，薰我欲醉须人扶。
不辞花前醉倒卧经月，是酒是香君试别。
江城子 西山之通仙观，卜以重阳作醮。前数
尹志平（元代）

微作，众意忧惶。八日发牒之后，俄而开霁，雨画夜毕。十日险雪俄作，万古一辞，赞叹有胜缘。因作一词，以纪其实重阳佳节醮西山。暮天寒。叶斑斓。和气满川，无个不开颜。滞魄孤魂皆受度，功德备，出幽关。河清谷静气闲闲。寸心宽。保全安。白酒黄花，高会列仙坛。共庆吾门祖师佑，众真喜，万人欢。
见儿侄唱酬次韵五首
苏辙（宋代）

读书虽不恶，不读亦自好。
根牙就区别，花实随时老。
耘锄不可无，雨露勿忧少。
我钓不在鱼，一竿寄洲岛。
庆清朝慢•为王阮亭题余氏女子绣西施浣纱图
董以宁（清代）

浪溅轻绡，烟浮素缕，若耶彷佛堪寻。溪畔浣纱人在，倚徙花阴。

秋波接春水，更临风、却似慢沉吟。还恐被、风吹欲湿，小束双襟。

绮窗内，绣床畔，念此时眉际，未有愁侵。只想苏台月晓，香径春深。

自与大夫别后，可曾重捧旧时心。多应向、水晶帘下，几度停针。
谢耕道一犁春雨图
苏泂（宋代）

好事图形复赋诗，岂知真个把锄犁。
野人开卷微微笑，最忆轻簑带湿归。
再次韵菊花谱系四首
项安世（宋代）

人道花生绝域，此花或系西夷。
檐蔔林中妙馥，金光明里真肌。
初丧崔儿报微之晦叔
白居易（唐代）

书报微之晦叔知，欲题崔字泪先垂。世间此恨偏敦我，

天下何人不哭儿。蝉老悲鸣抛蜕后，龙眠惊觉失珠时。

文章十帙官三品，身后传谁庇荫谁。
登蒜山观发军
许浑（唐代）

羽檄征兵急，辕门选将雄。犬羊忧破竹，貔虎极飞蓬。

定系猖狂虏，何烦矍铄翁。更探黄石略，重振黑山功。

别马嘶营柳，惊乌散井桐。低星连宝剑，残月让雕弓。

浪晓戈鋋里，山晴鼓角中。甲开鱼照水，旗飏虎拏风。

去想金河远，行知玉塞空。汉庭应有问，师律在元戎。
偶题
晁说之（宋代）

一室萧然懒傍书，角巾孤啸问何如。
夕阳能使山远近，秋色巧何人惨舒。
苔渍碧花行不到，香残篆字睡应余。
自怜得计归云晚，前日人间谩畏涂。
生朝
杨公远（宋代）

初度今朝四二年，头颅堪笑尚依然。
故庐仅有三间月，负郭曾无二顷田。
雅淡生涯图画里，清新吟思竹梅边。
焚香只祝吾亲健，此外穷通付老天。
赠黄伴莲
傅卓然（清代）

江峰青到槛，庭树碧过邻。此地数椽屋，今时一古人。

论诗家有法，藏药室生春。白首贫交久，间来独与亲。
山居杂诗九十首
曹勋（宋代）

林泉久自得，窗户向深幽。
不复嫌村酒，何能有客愁。
夕阳烘远水，飞絮挟轻鸥。
杖屦归从晚，柴门月一钩。
贾客
苏拯（唐代）

长帆挂短舟，所愿疾如箭。得丧一惊飘，生死无良贱。

不谓天不祐，自是人苟患。尝言海利深，利深不如浅。
南山
陈轩（宋代）

吁然碧玉洞，屹立分双户。天生护佳景，常恐尘土污。
岁未尽前数日偶题长句
陆游（宋代）

渐近新年日愈长，不辞扶病举椒觞。
了无一事干灵府，只合终身住醉乡。
门飣春盘儿女喜，捣簁腊药婢奴忙。
蜀州白首犹痴绍，更为梅花赋断肠。
兰阳杂咏八首
董正官（清代）

鳌岛斜拖象鼻长，天公设险界重洋。嘘帆兼候风南北，钩舵时防石显藏。

米艇埯边行尚稳，草船浮海势难狂。梭巡楼舰终须慎，艋舺营师水一方。
西江月·山色低衔小苑
翁元龙（宋代）

山色低衔小苑，春云暗宿空庭。秋千无月冷双绳。闲却画栏人秋。一夜海棠如梦，半窗银烛多情。好花留不到清明。日日阴晴无定。
傅钦之学士济源草堂
苏辙（宋代）

闻有高居直百金，西山南麓北山阴。
园通济水池塘好，花近洛川颜色深。
人去节旄分重镇，客来猿鹤感幽吟。
潩溪雨过西湖涨，归兴萧然定不任。
夜阑
白玉蟾（宋代）

试问今宵月，今夕何爽约。
遂令山中人，倚户守寂寞。
上界足官府，天门有关钥。
云锁乌鹊桥，风把凤凰阁。
蟾吞不夜天，兔捣生长药。
否则广寒君，尚或事梳掠。
如何二鼓去，桂影更不作。
幽人惟太息，远趣在碧落。
伊本不窈窕，我非业谐谑。
如此良夜何，不饮何时乐。
悠然举大白，清啸散万壑。
那有扬州鹤，那有扬州鹤。
林亭寓言
张九龄（唐代）

林居逢岁晏，遇物使情多。蘅茝不时与，芬荣奈汝何。

更怜篱下菊，无如松上萝。因依自有命，非是隔阳和。
晚步
韩淲（宋代）

槐叶已飞无夏绿，桃花新种待春红。千山仅绕千家聚，一水全依一径通。
醉中示侄薄
陈著（宋代）

山茶风香酒微波，杏花日长人笑歌。
儿孙欢拥白发婆，煮菜解醉不厌多。
人生乐事恐蹉跎，世事等是一梦柯。
孝义两字不可磨，当与兄弟相切磋。
我家兄弟三世过，谨勿令人说如何。
同顾备九彭晋函姚姬传朱竹君陈伯思仲思游三藐庵看菊花归于伯思处小饮 其一
贾虞龙（清代）

天高寒云轻，日瘦秋气老。驱车出郭门，枯槐夹古道。

细雨湿征鞍，风来飒然好。偃仰群牛羊，累累藉衰草。

霜凌百物残，兹游苦不早。爽垲亦足乐，何用怨枯槁。
春帖子词二十首·皇帝合六首
欧阳修（宋代）

气候三阳始，勾萌万物新。
雷声初发号，天下已知春。
颂古十六首
释心月（宋代）

杨岐谈笑之中，换了白云心肝五脏。
而白云愤闷之际，抉了杨岐鼻孔眼睛。
读白沙先生春日醉中言怀
吴向（明代）

鄙心未廓落，那识古人心。登山开醉目，临水听寒琴。

春风还似旧，花信肯输今。分付乾坤在，披襟向竹林。
临江仙·明月清风无尽岁
元好问（金朝）

明月清风无尽岁，平生老子南楼。阎闾谈笑说封侯。谁能知许事，一笑去来休。旧见辋川图画里，十年孤负欢游。百金早晚得菟裘。与君成二老，来往亦风流。
九江王兴道早岁休官作易安奚疑二室要余作诗 其一
周紫芝（宋代）

心如止水不妨清，身似无官不为名。但把一椽供偃蹇，从他百为瞰高明。

路迷鸡犬家何在，身与渔樵席屡争。眼看青云有矰缴，鹪鹩巢小未宜轻。
纳火礼祀大辰十二首
佚名（隋代）

神灵降鉴，天地回旋。
惟声荐矣，妈醉歆焉。
诸宰斯入，式礼莫愆。
隤祉降祥，天子万年。
台城路 其二 小满后十日同人复游皋亭舟行小港中绿阴夹岸意境幽绝
赵庆熹（清代）

不寒不暖晴时节，开箱袷衣初试。酒舫重移，钓竿新把，且学老试身世。

花开楝子，看风过摇凉，水痕都紫。两岸人家，昼长门掩正蚕市。

枝头青杏尚小，只桑阴、豆荚肥绿如指。土没鞋平，衫兜扇出，又过斜阳山寺。

红桥雁齿。有曲港通船，草香蘅芷。除却闲鸥，问谁能到此。
尊赐楼为茂材奉国题
欧大任（明代）

尺五天边诏展亲，璇题缥缈逼星辰。汗牛书重先朝赐，绣虎才称百代人。

繁弱尚藏封父旧，悬黎今较大梁新。主恩更问君侯乐，元是分茅肺腑臣。
郊行寄杜位
岑参（唐代）

崷崒空城烟，凄清寒山景。秋风引归梦，昨夜到汝颍。

近寺闻钟声，映陂见树影。所思何由见，东北徒引领。
送潘师归女青道院
文昭（清代）

好雨宵来足，君归事耦耕。到门春水漫，压屋杏花明。

短草扶轻策，长衫受晚晴。清明催上冢，吾亦欲山行。
寄进士熊退斋
李谨思（宋代）

犹存火后书，罕识卷中字。
无笔补玄经，有金酬载记。
漫漫岁月驰，忽忽春秋閟。
欲辨已忘言，涕泪空垂泗。
殉义若殉财，避名如避箭。
况当喜惧交，肯与宠辱战。
百年元亮心，一日宣明面。
朱门辙迹多，山路微如线。
赠卢八象
崔颢（唐代）

客从巴水渡，传尔溯行舟。是日风波霁，高堂雨半收。

青山满蜀道，绿水向荆州。不作书相问，谁能慰别愁。
栗斋巩仲至以元结文集为韵
戴复古（宋代）

寻常被酒时，归到急投枕。
为爱次山文，今夜醉忘寝。
伟哉浯溪碑，千载气凛凛。
舂陵贼退篇，少陵犹敛衽。
文章自一家，其意则古甚。
大羹遗五味，纯素薄文锦。
聱牙不同俗，斯人异所禀。
君君望尧舜，人人欲仓廪。
古道不可行，时对窳樽饮。
渔父词（其十二）
赵构（宋代）

水涵微雨湛虚明。小笠轻蓑未要晴。明鉴里，縠纹生。白鹭飞来空外声。
次韵和石末公旱天多雨意五首 其三
刘基（明代）

旱天多雨意，一望百忧侵。海沸羲和日，山藏传说霖。

南河那可决，北斗不能斟。叹息还搔首，清商巳满林。
即事四首
刘克庄（宋代）

墙角新开白版扉，时寻樵牧弄烟霏。
代耕岂若收躬稼，赐帛可如出自机。
湖海浪游今已倦，山林独往未全非。
百年只愿身强健，长为慈亲负米归。
和杨遂贺雨
王禹偁（宋代）

我罢内庭职，出临永阳民。
永阳民虽庶，未免多饥贫。
富之既无术，龊龊为谨身。
可堪今夏旱，如燎复如焚。
厥田本涂泥，坐见生埃氛。
稚老无所诉，嗷嗷望穹旻。
食禄忧人忧，蚤夜眉不伸。
促决狱中囚，遍祷境内神。
楚辞有山鬼，庙貌罗水滨。
胡法有浮图，寺宇连城闉。
斋庄命寮寀，供给抽俸缗。
鼓笛迎湫水，香花照金轮。
诚知非典故，且慰旱熯人。
偶与天雨会，霶霶四郊匀。
插秧复修堰，野叟何欣欣。
可办官赋调，亦免农艰辛。
燮调赖时相，感应由圣君。
于吾复何有，敢望歌颂云。
清流杨水部，德与我为邻。
仇香官位屈，何逊诗格新。
见投贺雨篇，言自人口闻。
夫君盖私我，过实岂相亲。
为霖非我事，职业唯词臣。
若有民谣起，当歌帝泽春。
庶使采诗官，入奏助南薰。
伯谦招饮龙潭攀桂亭
程公许（宋代）

碧潭四绕水仙坟，老桂团团荫绿尊。
拚与故人偿一醉，梅花吹梦过前村。
再次韵仲归
许及之（宋代）

身名已愧凤巢阿，世念难教古井波。老觉病时终是懒，话当情处爱相过。

闻閒莫惜朋簪盍，服义相将户履多。意到会能拚剧饮，与君同赋醉时歌。
声声慢
张阁（宋代）

长天霞散，远浦潮平，危阑注目江皋。长记年年荣遇，同是今朝。金銮两回命相，对清光、频许挥毫。雍容久，正茶杯初赐，香袖时飘。

归去玉堂深夜，泥封罢，金莲一寸才烧。帝语丁宁，曾被华衮亲褒。如今谩劳梦想，叹尘踪、杳隔仙鳌。无聊意，强当歌对酒怎消。
迁居汝南
苏辙（宋代）

我昔还自南，从此适旧许。
再岁常杜门，壁观无与语。
何人自惊顾，未听即安处。
亟逃颍州籍，来贯汝南户。
妻孥不及将，童仆具樽俎。
身如孤栖鹊，夜起三绕树。
故人乐安生，风节似其父。
忻然暂一笑，舍我西南去。
去已还闭门，时作野田步。
萧条古僧舍，遗像得颜鲁。
精神凛如生，今昔吾与女。
已同羁穷厄，但脱生死怖。
幸世方和平，有土非寇虏。
春寒烧黄茅，昼饭煮青茹。
何必潩上田，幸此足粳稌。
归心念狂简，裁制时已莫。
阅边古北酋妇率部族扣关行酒四首
张佳胤（明代）

紫貂丹韐拥胡姬，歌舞当筵进酒卮。
乞得一瓢挨次饮，争夸颜色胜胭脂。
次两知县韵四首 其二
陈造（宋代）

暴醉琳腴饱栈羊，巡檐闲认小梅香。胡床曝背关情甚，古锦囊诗引兴长。
游永福方广岩
吴锜（宋代）

曾访神仙岩洞来，人言伟观似天台。
藤萝足下猨猱啸，钟鼓声边日月开。
灯续佛光凝紫翠，云将蜃气作楼台。
最怜贯石神龙尾，犹带天东雨露回。
元夕侍宴豳风亭观灯 其二
严嵩（明代）

霁雪动春容，卿云护九重。翠华临凤阙，火树照鳌峰。

应泽皇情豫，浮祥御气浓。承恩歌既醉，稽首祝华封。
和四弟庄竹成林作
张嗣纲（明代）

小憩林塘景，尊开对此君。移裁方浥露，高出自淩云。

丝笋猗猗秀，苍竿个个分。清阴偏狎客，把酒细论文。
送王侍郎改除二首
释居简（宋代）

阖闾春秋城，风烟俟时振。乾坤不改色，民物见天定。

因仍古道不，靡然随俗移。中流屹颓澜，万派皆东之。

沈机静弗哗，澄湛物斯格。和煦生点点，阳春苏额额。

翩翩不容驻，宣化思盟主。问之何因尔，去留有常数。

真宰知何心，惜闲如惜金。天悭不容破，破不为佞壬。

我知真宰心，暂适沧洲趣。恐此复偶然，还须济川具。
王正卿何道夫和嘉字韵诗至数十道夫赠予数篇
李流谦（宋代）

越王飞观插天涯，小异何人识孟嘉。
别后文章尤造理，向来学术自成家。
诸生荐士皆时论，此道逢辰固国华。
行脱覉衔谢拘迫，云窗归理万签牙。
宫词 其四十七
赵佶（宋代）

宝苑珍池霁晓开，满街车毂转春雷。锦幖画舫留盈月，惟待皇家宴赏来。
云散
韦庄（唐代）

云散天边落照和，关关春树鸟声多。刘伶避世唯沈醉，

甯戚伤时亦浩歌。已恨岁华添皎镜，更悲人事逐颓波。

青云自有鹓鸿待，莫说他山好薜萝。
过罗畴老故居有感二首 其一
李纲（宋代）

凤去梁摧忽十年，空馀文翰世间传。池台春色仍依旧，几杖遗音犹隐然。

把酒屡陪高阁醉，挥毫几和白云篇。追寻旧事如畴昔，泪湿幽花曲槛前。
题匡山石室 其一
刘永之（明代）

群山争盘纡，众壑尽奔放。中峰最奇绝，直立数千丈。

危搆倚石壁，面势极弘敞。心神坐超忽，云雨接惝恍。

山色晚更佳，泉声静逾响。犹言最绝顶，临眺极所往。

欲穷千里目，更试九节杖。
人月圆
汪梦斗（宋代）

寻常一样窗前月，人只看中秋。年年今夜，争寻诗酒，共上高楼。

一奁明镜，能圆几度，白了人头。良辰美景，赏心乐事，输少年游。
题子因双鸠百叶桃画
叶梦得（宋代）

百叶缃桃照眼明，繁枝似见雨新晴。故知睡足聊相并，不作林间逐妇声。
题赵上舍崇𦝚诗卷
刘克庄（宋代）

系出诸王后，名高胄子中。昔惟称八凯，今复有□□。

疏可编遗史，诗宁论变风。所交皆胜彦，未必记衰翁。
庐山诗二首
陈瓘（宋代）

庐山俯长江，秀色摩青天。
招提选胜地，好景相属连。
东林最幽旷，殿阁含飞烟。
馨香满天下，无如远公莲。
社客方散后，零落七百年。
之人远同调，绿绮非丝弦。
不可倾耳授，但许心相传。
迷津苦难渡，人以师为船。
法鼓忽雷震，此事非偶然。
何时穿蜡屐，问法浮云边。
渚宫秋思
罗隐（唐代）

楚城日暮烟霭深，楚人驻马还登临。襄王台下水无赖，

神女庙前云有心。千载是非难重问，一江风雨好闲吟。

欲招屈宋当时魄，兰败荷枯不可寻。
江村
钱蕙纕（清代）

江村时纵目，情景似瀼西。地让群山曲，天临旷野低。

浮云连远树，飞瀑接前溪。安得襄阳笔，摊笺一品题。
簇水 舟过梁溪不及泊舟遥望龙峰有作
陈维崧（清代）

百幅晴漪，渔舟个个能轻妙。几村红树，将郭外人家萦抱。

历历苇花明处，是水仙之庙。正蘸上、一缕残照。

隔水峤。喜几日、金风弄霁，做晚翠、十分峭。蒲帆似鸟，翅竞向秋空矫。

姑待伍塘游倦，重与停吟棹。茶铛沸、错认山园瀑。
汉宫
张蘩（清代）

西风寂寂冷长门，纨扇秋来有泪痕。但得君心同月色，清光何处不沾恩。
四月二十日书二首 其一
张耒（宋代）

十步荒园亦懒窥，枕书小醉睡移时。健如黄犊时无几，钝似寒蝇老自知。

休惜飞驰春过眼，但求强健酒盈卮。枇杷著子红榴绽，正是清和未暑时。
使节还乡为丁应韶主事作
靳贵（明代）

手持纶綍过庭闱，忠孝如君两不违。负弩漫劳誇汉节，称觞先喜著莱衣。

胎禽引子排云下，老凤教雏向日飞。莫道简书催又别，北山犹胜未能归。
跋至能所书西湖洞天事 其二
方岳（宋代）

圮上老人亲堕履，衡山道士共联诗。向来此事亦多矣，我故于君了不疑。
题画薄荷扇
陆游（宋代）

薄荷花开蝶翅翻，风枝露叶弄秋妍。
自怜不及狸奴点，烂醉篱边不用钱。
有所思行
张鹏翀（清代）

落花纷纷如雪积，明月皎皎如霜铺。揽衣步月蹑花影，悄然孤馆空庭隅。

沉思欲寐不能寐，明月烛床花满被。客游花月故园心，庐山高高湘水深，远书欲寄空沉吟。
咏左伯桃羊角毫墓
史弥巩（宋代）

馀耳当年刎颈交，所争利害仅毫毛。
一朝泜水相屠戮，岂识羊毫左伯桃。
交情切戒勤终堕，以义存心心必果。
死生可托永无睽，自古中山说羊左。
寄郑七纲
卢纶（唐代）

小来落托复迍邅，一辱君知二十年，舍去形骸容傲慢，

引随兄弟共团圆。羁游不定同云聚，薄宦相萦若网牵。

他日吴公如记问，愿将黄绶比青毡。
长相思·花满枝
佚名（宋代）

花满枝。柳满枝。眼底春光似旧时。燕归人未归。泪沾衣。酒沾衣。烦恼长多欢事稀。此情风月知。
海月岩
刘鸿渐（明代）

五岭之南来海月，古崖峍屼出斜西。凭空一眺众山小，跨磴百折苍天低。

悬岩石迸穴蛟出，巨浸涛翻春树迷。曾对苍茫发狂啸，飘然骑马归鸡栖。
虞美人（述古移南郡·般涉调）
张先（宋代）

恩如明月家家到。无处无清照。一帆秋色共云遥。眼力不知人远、上江桥。

愿君书札来双鲤。古汴东流水。宋王台畔楚宫西。正是节趣归路、近沙堤。
又和宋侯三首
刘克庄（宋代）

梨园部里奏云和，衰惰烦公发药多。
有啭春莺觞客酒，无如龙药暴民禾。
盍陪天下传柑宴，且听民间秀麦歌。
归对蓬窗灯一点，却疑太乙夜相过。
寄赠知洋州李泽屯田
魏野（宋代）

一种分符命最优，翠微深处是洋州。
白云绕座疑山相，红旆随行表郡侯。
禅定僧疑陪静话，音声鸟称伴閒游。
更输属邑钱希圣，四季花前共倡酬。
次韵朱新仲白菊三绝句 其三
刘才邵（宋代）

苦节寒心独异常，尽枯终欲护幽香。纷纷花蕊那知此，已落犹誇半面妆。
谢施云溪寄诗
许棐（宋代）

折得桂花三数枝，云溪又寄几篇诗。诗香入在花香里，韵似龙涎火暖时。
九日登蕺山
王十朋（宋代）

九日同登古蕺山，眼明天阔兴清闲。杯传但觉欢无尽，帽落俄清鬓已斑。

乡思遥驰三径里，秋声近在八松间。茱萸未许陪朝士，赖有清流数往还。
别梯飙 其二
林希逸（宋代）

儿忝同升辱爱深，诗情道气两知音。衔杯欲挹浮丘袂，倚杖长听子贱琴。

未别已愁残月梦，相看难忍此时心。我衰何日重携手，有雁南来字抵金。
春帖子词皇帝阁十二首 其三
宋祁（宋代）

縠管灰飞尽，金胥刻漏长。欢情与和气，并入万年觞。
苏斋抵任台郡因忆丙午1786台变保城有感 其二
章甫（宋代）

二十年前宦海东，回头汗马几人同。
山河伊昔保无害，童叟到今传有功。
运甓肯辞宏景瘁，据鞍不减伏波雄。
桑榆霞照休言晚，天半还标万丈红。
渔歌子
王昙影（清代）

柳垂青，花带艳。妆台独坐添悲感。泪容销，双蛾淡，索把镜儿呵暗。

意潜潜，魂黯黯。纤腰渐觉春来减。燕声愁，莺啼惨，那得病儿不染。
诗一首
翁彦国（宋代）

新经牛渚弃星槎，倒影光中蹙紫霞。竹马儿童休借问，君恩还许过吾家。
偈颂六十七首
释原妙（宋代）

低头觅天，仰面寻地。
波波挈挈，远之远矣。
蓦然撞著徐十三郎，嗄，
元来只在遮里。在遮里，
腊月三十日到来，也是开眼见鬼。
郑友其大舅招饮偕寒亭观旧植梅 其四
陈宝琛（清代）

坐看斜阳月未来，对花摩石少徘徊。平生泥爪无寻处，犹剩鳌峰数本梅。
题草虫图
释惟一（宋代）

长茎短茎芳草翠，东个西个秋虫寒。
平白祖翁田一片，时人莫作画图看。
山寺早秋
释德洪（宋代）

千本苍杉俱合抱，夕阴相映寒蝉噪。残僧独归清入昼，秋色满庭浓可扫。

霜钟初歇月未生，但觉篝灯一点明。阶除环佩走流水，楼阁诵经童子声。
皇甫坦所居
张孝祥（宋代）

石侧疑无路，峰回别有天。神泉通玉海，帝画丽奎躔。

紫闼虽重到，青瑶却未镌。直须香案吏，为写白云篇。
试诸葛生笔因书所怀寄诸弟 其十六
彭汝砺（宋代）

二月东林胜，千花贵牡丹。笑迎春日暖，困怯晓风寒。

仙子迷蓬岛，贫家富绮纨。咏思魂欲断，谁寄画图看。
宿甘露庵
海旭（明代）

舟出太湖险，语溪投暮钟。听风多在竹，看月不离松。

柝护城三里，鸡鸣村一重。长安明日路，霜草滑归筇。
古槐二首 其一
刘攽（宋代）

地有藏丹井，人传不死乡。南柯经腊李，黑叶胜枯杨。

甲错龙鳞断，花明鼠耳黄。离宫缘望幸，仙桧俨相望。
西阁夜
杜甫（唐代）

恍惚寒山暮，逶迤白雾昏。
山虚风落石，楼静月侵门。
击柝可怜子，无衣何处村。
时危关百虑，盗贼尔犹存。
长沙水陆洲
叶子奇（明代）

长沙城西湘水流，客来城下系孤舟。
隔江几树残杨柳，留与啼乌伴白头。
夜合花 七夕前二夕遣伻返锡感赋
华胥（清代）

无泪堪挥，有愁难寄，几番梦冷江枫。焦阴渐老，犹将书卷重封。

银河近，故园通。早归心、惊落秋空。更凝睇处，新蟾半吐，凉叶梧桐。

痴儿娇女还同。应在峰前候雁，树杪看篷。锦笺未到，先悲砌语寒蛩。

长干上，任飘蓬。加餐须记，冰壶渴火，夏簟薰风。
龙君超徼集章台以看花台为韵 其三
袁宏道（明代）

天际飒轻雷，浓阴泼地来。丛中避粉黛，树底卧樽罍。

数点将穿屋，移时忽泛台。只疑旧歌舞，化作雨云回。
题石桥
苏澥（宋代）

连云霭翠叠重重，直下双溪拥霁虹。荣辱自分山色外，利名不霁水声中。

清凉世界随心现，方广楼台遂感通。愿侍千僧共谈麈，拨开陈障出樊笼。
春日途中五首
项安世（宋代）

未说离家日日晴，离家三日雨如倾。
津头小吏询名氏，但道当年段墨卿。
山中
王令（宋代）

山头树青青，山水日泠泠。
攀树挂冠裳，饮水青肺肠。
嶞然古心高，忽与世态忘。
有道不足名，无责身始康。
拟古
载滢（清代）

古人不可见，后来安得知。已过即幻梦，未到徒劳思。

光阴良可惜，方寸胡不怡。所以古达人，行乐须及时。

勿为名利缚，勿为物累羁。万事偶然耳，随遇安所之。

但自保忠信，任运无可疑。笑指天心月，虚明是我师。
久病小愈，雨中端午试笔四首
杨万里（宋代）

春去无花可得攀，石榴不艳却明鲜。
昨朝花发今朝落，留得梢头一蔕看。
点绛唇（早春）
赵长卿（宋代）

春到垂杨，嫩黄染就金丝软。丽晴新暖。涌翠千山远。

为甚年年，眉向东风展。闲消遣。欲归犹懒。渔笛天将晚。
寄满衡父
王令（宋代）

寒叶落傞傞，荆榛刺出柯。四邻松竹少，晚岁雪霜多。

兹世居无可，劳生计奈何。此心须见子，不敢向人歌。
阳翟冬夜
吕本中（宋代）

便往吾何敢，长闲力未能。寒炉夜篝火，急雪暗翻灯。

唤客初无酒，敲门尚有僧。不嫌空四壁，相对倚枯藤。
和施耕进士忆竹
强至（宋代）

夫子卧古屋，趣敌岩谷深。
六籍环一身，口诵头不簪。
瘦碧久去眼，寂寞清风心。
朝思荫之醉，暮思绕以吟。
秋空碧新弄，无处停幽禽。
安得青玉枝，来作半亩阴。
终朝对几榻，岁寒结知音。
於焉傲富贵，追踪晋贤林。
奉和高秘书雪中杂兴
苏泂（宋代）

平湖添细碧，绕郭看新晴。
幸作当年瑞，那无一日情。
睡魂依酒浊，诗味益茶清。
寒事今如许，重扪反舌声。
送少隐兄赴兴元幕
张栻（宋代）

边塞连关陇，貔貅罢战征。
幕中须预计，堂上乃奇兵。
汉水追前策，秦原忆旧耕。
书生亦多事，慷慨试经行。
声声慢 秋声，用蒋竹山体
易顺鼎（清代）

雁外关河，蛩边院宇，和思念领略秋声。残照霜芜，疏林尚剩蝉声。

流年暗中偷换，漫催成一片砧声。龙城远，想西风铁马，鼓角边声。

回首故园三径，记松阴暝翠，夜涌涛声。老屋灯幽，等闲抛却书声。

天涯独欹倦枕，把闲愁分付江声。愁未了，上吴船，又听雨声。
春日呈韩丈
章甫（宋代）

阳乌阴兔争驰骋，人世光阴刹那顷。玉盘生菜乱青丝，三岁公家吃春饼。

前年班春池阳城，民物熙熙箫鼓声。去年转粟巡边徼，圣朝初下和戎诏。

祇今塞下不传烽，野梅官柳竞春风。相从且作无事饮，莫辞节物来匆匆。

明年上国春应早，棠棣阴中诗更好。诗成但遣阿买书，邮筒寄我江南道。
代闺人答轻薄少年
徐熥（明代）

妾本燕赵姿，委身事君子。忆昔深闺私语时，指天誓日同生死。

一朝执戟赴长安，彼此恩情隔万山。经年去住无消息，何处留连不肯还。

闻君日日耽游冶，蹴鞠斗鸡兼走马。醉里常抛金弹丸，狂来碎却珊瑚把。

自矜豪俊又繁华，百万黄金散狭邪。昨宵赵女颜如玉，今日燕姬色似花。

如花似玉争歌舞，欢娱岂识凄凉苦。楼上朝朝望白云，枕边夜夜啼红雨。

流年青鬓叹蹉跎，冷落深闺可奈何。捲帘忽听莺声老，又是春光一度过。
吴·周泰
孙元晏（唐代）

名与诸公又不同，金疮痕在满身中。
不将御盖宣恩泽，谁信将军别有功。
句 其二
释庆老（宋代）

共看栖树鸦。
柳腰轻 嘉树堂席上赠刘姬
吴绮（清代）

梅红帘箔霜风软。开樽鹤，摇钗燕。甚时曾遇，此宵同宴。

第一镜湖春选。大垂手、绣袜莲移，小回头、玉梁花颤。

况有清歌哨遍。向欢场、翠箫金板。娇莺低语，长鲸轻吸，潮颊芙蓉三变。

笑分司、刚得眸回，问苏州、可曾肠断。
杂言送王无咎及第後授江都尉先归建昌
梅尧臣（宋代）

白袍来，黄绶回。
来跨骞驴回跨马，麻源三谷桂花开。
江都作尉入风埃，主人刘向西京才。
心如明月无不照，恐君已到还鸾台。
简宁子仪二绝 其二
吕本中（宋代）

新晴欲上南楼月，柳可藏鸦水蘸墙。无限客愁芳草里，不知风雨阻斜阳。
曹娥江
余晦（宋代）

男儿尽有移忠事，何处芳名不此侔。今日扁舟赋归去，心如秋月印江流。
野泊
薛龙光（清代）

日落烟苍茫，停舟傍野渡。繁星湿春江，残镫隐孤戍。

梦破柔橹声，寒宵自来去。
蝶恋花·人生南北多歧路
吴敬梓（清代）

人生南北多歧路，将相神仙，也要凡人做。百代兴亡朝复暮，江风吹倒前朝树。
功名富贵无凭据，费尽心情，总把流光误。浊酒三杯沉醉去，水流花谢知何处。
韩仲和墨竹
赵汝绩（宋代）

墨晕生冰砚影寒，素毫幻出碧琅玕。
寻常夜月窗前见，此度秋风纸上看。
寄丁丞相
吴潜（宋代）

今年快活好重阳，君相都俞尽主张。
飞语不容轻点污，细书那更极揄扬。
无风无雨稻粱熟，有酒有螯枨橘香。
只待防冬平静了，来春衣锦又还乡。
次韵十四叔赐诗留别
王安石（宋代）

穷冬追路出西津，得侍茫然两见春。
发丹久嗟淹国士，起家初命慰乡人。
行辞北阙楼台丽，归佐南州县邑新。
班草数行衣上泪，何时杖屦却相亲。
度清霄（其二）
张继先（宋代）

二更二点二更深。宫钟声绝夜沈沈。明月满天如写金。同光共影无昏沉。起来间操无弦琴。声高调古惊人心。琴罢独歌还独吟。松风涧水俱知音。
贞女祠
刘岑（宋代）

贞女已云远，芳名闻至今。烟波濑江上，松柏古祠深。

暮色留残照，悲风动远林。谪仙文不死，读罢为沾襟。
挽蔡西山先生
曾极（宋代）

天子中年后，名家信有初。
身罹钩党祸，学稿启蒙书。
木直宜行伐，兰芳竟自锄。
首阳千驷马，后世定何如。
题南禅方丈壁
王灼（宋代）

南金楚璞何施为，出门即取厚利归。
古来乃有金玉士，抱冤硉兀人不知。
君不见吕侯大狩夸凌铄，车前打折麒麟角。
径须归去来，一丘与一壑。
甲寅岁除
刘克庄（宋代）

老戴黄冠备扫除，空餐忽忽岁云徂。
击衔每愧监临旷，书考犹欣过犯无。
地主多情馈椒酒，阍人失职废桃符。
绝怜榾柮通红火，不与吾儿共地炉。
开元天宝杂咏 辟寒犀
萧立之（宋代）

迢迢交趾到长安，黄色如金眼不看。阖殿春回人未觉，外间何处不风寒。
清平乐（感怀）
王质（宋代）

江沙带湿。莎露和烟泣。落日欲低红未入。悄悄暮峰凝立。

疏林秀色荒寒。频频驻骑回看。应是梧桐影下，秋风蹙碎眉山。
霜叶飞
沈唐（宋代）

霜林凋晚，危楼迥，登临无限秋思。望中闲想，洞庭波面，乱红初坠。更萧索、风吹渭水。长安飞舞千门里。变景摧芳榭，唯有兰衰暮业，菊残馀蕊。

回念花满华堂，美人一去，镇掩香闺经岁。又观珠露，碎点苍苔，败梧飘砌。谩赢得、相思泪眼，东君早作归来计。便莫惜丹青手，重与芳菲，万红千翠。
次韵季共月夜见怀竹坡用子绍韵 其十三
周紫芝（宋代）

鲈鱼忆鲙松江玉，船作浮家当渔屋。寒窗梦著雨中蓑，长钓复垂波上竹。
宫词 其一一五
花蕊夫人徐氏（唐代）

傍池居住有渔家，收网摇船到浅沙。预进活鱼供日料，满筐跳跃白银花。
和通判阎朝奉赏花四绝 其一
吕陶（宋代）

春来尊酒屡过从，万事无如一醉中。听唱欧公洛阳曲，今年花胜去年红。
酬金部王郎中省中春日见寄
卢纶（唐代）

南宫树色晓森森，虽有春光未有阴。鹤侣正疑芳景引，

玉人那为簿书沈。山含瑞气偏当日，莺逐轻风不在林。

更有阮郎迷路处，万株红树一溪深。
角招 其一
邵亨贞（元代）

梦云杳。东风外，画阑倚遍寒峭。小梅春正好。护忆故园，花满林沼。

天荒地老。但暗惜、王孙芳草。鹤发仙翁洞里，为分得一枝来，便迎人索笑。

窗晓。冷香窈霭，幽情雅澹，不减孤山道。旧愁浑欲扫。

却明朝、新愁萦绕。何郎易恼。且约住、伤春怀抱。彩笔风流未少。

更何日、玉箫吹，金尊倒。
句 其一
赵恒（宋代）

该明圣典通今古，发启冲年晓典常。
天净沙·春
白朴（元代）

春山暖日和风，阑干楼阁帘栊，杨柳秋千院中。啼莺舞燕，小桥流水飞红。
颂古二十四首
释胜（宋代）

先祖滔滔无固必，后人悱悱有雌雄。
巨灵抬手无多子，分破华山千万重。
送陈彦功入都
曹彦约（宋代）

握手论心九历年，中间多难不堪传。
相亲幕府分襟后，说到铜官制锦前。
访我田园犹命驾，爱贤时节好加鞭。
别怀莫问书疏数，老病无端日书眠。
太原送穆质南游
窦庠（唐代）

今朝天景清，秋入晋阳城。露叶离披处，风蝉三数声。

那言苦行役，值此远徂征。莫话心中事，相看气不平。
苦热二首
姜特立（宋代）

天地无情处，青林不动时。
扇车热炉鞴，竹簟暖琉璃。
蝉喘烟生树，蚊饕汗浃肌。
不知秋后鬓，留得几茎丝。
齐天乐
翁孟寅（宋代）

幽香不受春料理，青青尚馀秋鬓。涧曲碉隈，烟梳露浴，甘与菰蒲共隐。芳标瘦迥。看缨结丁香，带萦晴荇。恨水东流，楚江憔悴乱云暝。凄凉梦游故苑，纵妒花风暴，吹梦难醒。艳李妖桃，纡青佩紫，争似广文官冷。尘波万顷。算谁是同心，自怜孤影。收敛风流，素弦清夜永。
过东昌驿遇邱诚驿丞 其一
杨士奇（明代）

天恩特许暂还乡，忆别乡关四十霜。喜见南来好春色，柳条将绿到东昌。
会景亭
华镇（宋代）

此亭会清景，登眺适襟灵。烟濑鸣瑶佩，云峰叠翠屏。

渔樵分杳霭，鸥鹭上青冥。□□□□□，□□□□□。
八月十四日携家泛月次韵
楼钥（宋代）

草草真成一段奇，比邻非不借余辉。
板舆何敢侵风露，略望檐间且劝归。
追哭张伯雨外史
卢大雅（明代）

身似浮云半在吴，玉钩桥外是西湖。
花前微雨白鹅帖，楼上好风金鸭炉。
李泌只宜留北阙，刘郎不得老玄都。
人情翻似东流水，洗出青天一鸟孤。
蓟丘览古赠卢居士藏用之三 乐生
陈子昂（唐代）

王道已沦昧。
战国竞贪兵。
乐生何感激。
仗义下齐城。
雄图竟中夭。
遗叹寄阿衡。
将离江陵
陆游（宋代）

暮暮过渡头，旦旦走堤上。
舟人与关吏，见熟识颜状。
痴顽久不去，常恐遭诮让。
昨日倒樯干，今日联百丈。
买薪备雨雪，储米满瓶盎。
明当遂去此，障袂先侧望。
即日孟冬月，波涛幸非壮。
潦收出奇石，雾卷见叠嶂。
地嶮多崎岖，峡束少平旷。
从来乐山水，临老愈跌宕。
皇天怜其狂，择地令自放。
山花白似雪，江水绿於酿。
竹枝本楚些，妙句寄凄怆。
何当出清诗，千古续遗唱。
题郭恕先雪霁江行图
楼钥（宋代）

妙绝丹青郭恕先，幻成雪霁大江船。
沿流更饱轻帆举，上水仍劳百丈牵。
捩柂长年浑欲动，褰帷佳客若将仙。
侍亲曾泛沧浪月，犹记兰成射策年。
巫山一段云 瘦
沈善宝（清代）

揽镜频相讶，痴心却笑侬。不知何事搅情衷。消削到眉峰。

帘卷西风悄，黄花写影工。纵教形与鹤相同。元是沈家风。
烘被诗
姜特立（宋代）

烘被龟藏六，焞焞梨枣春。
不唯匀踵息，且以暖腰身。
扪虱閒寻句，听鸡怕及晨。
是中有真味，不羡北窗人。
东归
喻良能（宋代）

无边春意正冲融，十幅归帆到淛东。
照水杏花红翦翦，弄晴杨柳绿茸茸。
风光并入吟毫里，山色都归醉眼中。
说与林间子规道，丁宁不必向东风。
司言仪宾邀赏莲不赴 其一
程敏政（明代）

正坐郊游困宿酲，更申花约了馀情。病躯不带看花分，聊助浇花酒一罂。
读王摩诘诗爱其散发晚未簪道书行尚把之句因
陆游（宋代）

往者游青城，犹及二三老，稽首出世师，数语穷至道。
妻子真弊屣，弃去恨不早。
俯仰才几时，残骸日衰槁。
吾儿有奇骨，亦复至幽讨。
金丹傥可成，白发何足扫！
送郭参军赴绛州
李端（唐代）

登车君莫望，故绛柳条春。蒲泽逢胡雁，桃源见晋人。

佐军髯尚短，掷地思还新。小谢常携手，因之醉路尘。
牡丹二首 其二
范纯仁（宋代）

夺尽春光胜尽花，都人巧植斗鲜华。搜奇不惮过民舍，醉赏唯鲜污相车。

密蕊攒心承晓露，繁红添色映朝霞。何妨纵步家家到，园圃相望幸不赊。
梦后怀垫巾楼
程嘉燧（明代）

移居无复垫巾楼，归梦依然在上头。
元与江湖豪士卧，似闻风雪故人投。
窗间塔影池边小，寺外村光雨后收。
仿佛昔时同舍客，月明阑槛并船游。
四安道中所见
牟巘五（宋代）

斧斤不贷老根株，素节苍皮委路隅。
忆昨此中逃午暑，前知愧不及尧夫。
寄云峰吴先生
徐贯（明代）

独向明时早拂衣，急流勇退古来稀。朝云作雨还山去，暮鸟投林背客飞。

南亩秋深香稻熟，西塘春暖锦鳞肥。黄金台畔频回首，迢递云峰送落晖。
择之寄示深卿唱和乌石南湖佳句辄次元韵三首 其三
朱熹（宋代）

年来年去为谁忙，三伏炎蒸忽变凉。阅世谩劳心悁悁，怀人空得鬓苍苍。

诗篇眼界何终极，道学心期未遽央。安得追寻二三子，舞雩风月共徜徉。
貂裘换酒 寄梁冶湄，时擢延平守
徐釚（清代）

曾记西湖醉。恰清明、画桡箫管，满城桃李。小住为佳垂手别，越鸟燕云无际。

羞割肉、一官如寄。别后双鸿时见忆，奈君腰、久折伤流辈。

乘五马，便应喜。

鸥眠波冷衰荷醉。响渔叉、月明花港，儿童歌起。残碣菊香坟尚在，半阕凄凉何已。

真好事、惟吾与子。抛却杭州今已去，想勾留、一半烟和水。

闽州荔，又尝矣。
哭夫诗百首（录十首）
薄少君（明代）

水次鳞居接苇萧，鱼喧米哄晚来潮。
河粱日暮行人少，犹望君归过板桥。
晚过彦真山亭并呈允升季仪兼属照邻二首 其二
赵蕃（宋代）

寤寐诗名岁月过，日来方喜和羊何。秋风奈我当归去，湘水湘山馀恨多。
木兰花慢·腊前冬至後
佚名（宋代）

腊前冬至後，报春意、动南坡。见葭管浮灰，梅英缀玉，漏泄阳和。阶蓂呈瑞五叶，祥开崧岳耸嵯峨。笑拥两行珠翠，欢腾一曲笙歌。试将铜狄细摩挲。问寿富如何。道寿等冈陵，富连阡陌，福禄多多。德门最堪羡处，有乔松丹桂映婆娑。管取脱身簿领，即登奕世儒科。
宗阳宫望月分韵得声字
杨载（元代）

老君台上凉如水，坐看冰轮转二更。
大地山河微有影，九天风露寂无声。
蛟龙并起承金榜，鸾凤双飞载玉笙。
不信弱流三万里，此身今夕到蓬瀛。
张作诗送砚反剑乃和其诗卒以剑归之
苏轼（宋代）

赠君长铗君当歌，每食无鱼叹委蛇。
一朝得见暴公子，櫑具欲与冠争峨。
岂比杜陵贫病叟，终日长镵随短蓑。
斩蛟刺虎老无力，带牛佩犊吏所诃。
故将换砚岂无意，恐君琱琢伤天和。
作诗反剑亦何谓，知君欲以诗相磨。
报章苦恨无好语，试向君砚求余波。
诗成剑往砚应笑，那将屋漏供悬河。
苏武慢·试问禅关
吴承恩（明代）

试问禅关，参求无数，往往到头虚老。磨砖作镜，积雪为粮，迷了几多年少。毛吞大海，芥纳须弥，金色头陀微笑。悟时超十地三乘，凝滞四生六道。

谁听得绝想岩前，无阴树下，杜宇一声春晓。曹溪路险，鹫岭云深，此处故人音杳。千丈冰崖、五叶莲开，古殿帘垂香袅。那时节，识破源流，便见龙王三宝。

取自元彭致中编集《鸣鹤馀音》，底本出处《正统道藏》。作者冯尊师。原文为：

试问禅关，参求无数，往往到头虚老。磨砖作镜，积雪为粮，迷了几多年少。毛吞大海，芥纳须弥，金色头陀微笑。悟时超、十地三乘，凝滞四生六道。

谁听得、绝相岩前，无阴树下，杜宇一声春晓。曹溪路险，鹫岭云深，此处故人音窅。千丈冰崖、五叶莲开，古殿帘垂香袅。免葛藤丛里，婆娑游子，梦魂颠倒。
和刘学录韵
陈宓（宋代）

壶公千载嶙峋面，今日开奁满镜春。
玉立插□长不老，比之太白更精神。
题白马驿
薛逢（唐代）

晚麦芒乾风似秋，旅人方作蜀门游。家林渐隔梁山远，客路长依汉水流。

满壁存亡俱是梦，百年荣辱尽堪愁。胸中愤气文难遣，强指丰碑哭武侯。
江上有怀
萧立之（宋代）

冻雨年催尽，羁愁梦作归。风尘双鬓短，宇宙寸心微。

长此忧危集，终然计虑非。甲裳生已免，未得怨无衣。
感兴二首
白玉蟾（宋代）

酒兴诗狂似蝶蜂，终朝上下逐东风。
梁间燕共何人语，庭下花无百日红。
寄叔韶弟
楼钥（宋代）

阿连试邑有成规，谁谓云间不可为。
能使镬汤偏衮处，直如官府太平时。
容容非欲后多福，赫赫何如去见思。
子路当年曾请益，更须无倦以终之。
惜花吟
鲍君徽（唐代）

枝上花，花下人，可怜颜色俱青春。
昨日看花花灼灼，今朝看花花欲落。
不如尽此花下欢，莫待春风总吹却。
莺歌蝶舞韶光长，红炉煮茗松花香。
妆成罢吟恣游后，独把芳枝归洞房。
丽江视事见年岁丰稔汉夷安恬喜赋见志 其一
马毓林（清代）

鼓角声随弦诵音，西陲武备气严森。经生岂识筹边策，壮士频怀报国心。

慷慨有情思倚剑，升平无事欲弹琴。须知镇静方为福，忠信常书座右箴。
剑州道柏
孔祥淑（清代）

绝壁过云天宇辟，盘拿两行森战戟。行人指点不敢攀，云是桓侯手植柏。

经霜傲雪风骨遒，绿柳红花皆避席。落落丹崖虽自赏，终造凤楼高百尺。

斡旋造化天无功，扶持千载寿金石。根深叶茂多庇荫，树比甘棠犹爱惜。
秋兴八首追和杜老
王之道（宋代）

远水西来抱鹿头，山前草木带霜秋。
黄花雅意撩诗兴，红叶端能寄别愁。
日月奔驰双转毂，江湖漂荡一轻鸥。
干戈未戢中兴沸，蹴被空怀祖豫州。
盘龙松歌
谢振定（清代）

盘山万松无寸土，法藏一松更遒古。根蟠巨石破石腹，宛转游龙依卧虎。

鳞甲参错护苔藓，亸地屈铁意伛偻。石幢支肘有神力，回枝突出折腰舞。

自南自北性所便，纡余揖让相周旋。忽焉西向开华屏，苍髯低拂环翠亭。

有时天风来谡谡，龙吟不似丝竹肉。传闻此树五百年，鄂公手植金刚坚。

老僧辟地思剪伐，道人示梦得舍旃。老物信有鬼神护，不第拳曲全其天。

有美斯爱爱斯传，作歌赞颂谁其镌。
以酒渴爱江清为韵寄秦廿四 其一
李彭（宋代）

春风草际归，尔客向杯酒。观化发珍藏，俱为鄙夫有。

虽无雅颂姿，櫜之维杨柳。赏春良独难，深怜鲁中叟。
水调歌头 和卢仲敬太守
曹伯启（元代）

尝为武林客，欢洽快平生。谁知分袂江浒，西往复东行。今日簿书旁午，明日山川迢递，愁恨几时清。回首旧游地，天远暮云平。鬓双皤，肠百结，意何成。多应故山猿鹤，笑我尚争名。尽自轰轰烈烈，到底休休莫莫，何处觅卿卿。梦寐想归路，濡笔写心声。
西湖晚归
张良臣（宋代）

帖帖平湖印晚天，踏歌游女锦相牵。
凤城半掩人争路，犹有胡琴落后船。
闺怨五首 其一
许棐（宋代）

眉锁从春不暂开，懒移心事向妆台。恩情恰似残花片，去逐东流更不回。
听泉亭
王安石（宋代）

逗石穿云落涧隈，无风自到枕边来。
十年客底黄粱梦，一夜水声却唤回。
赠回道士
滕宗谅（宋代）

华州回道士，来到岳阳城。
别我游何处，秋空一剑横。
饯申屠御史归扬州行台
王义山（宋代）

僻在江南天一隅，烦公原隰遍驰驱。数元结辈已多矣，百子骏驰安得乎。

风力喧传真御史，霜台勇在去贪夫。翩翩只鹤骑将去，若问腰缠一孔无。
予按石屏州学偶染瘴疠遂舆至临安公馆药之稍愈因集唐人之句聊以自遣云
童轩（明代）

病多慵引架书看，老去悲秋强自宽。

文轨尽同尧历象，蛮方今有汉衣冠。

黄花浥露开江岸，山鸟将雏傍药阑。

惭愧流年筋力少，不如高卧且加餐。
九疑紫霞洞歌
乐雷发（宋代）

猗欤奇哉，紫霞之洞真天开。
千变万状不可述，恍疑幻出壶中之蓬莱。
湘滨两姝不敢到，怅望苍梧云缥缈。
尔来三千三百年，斑龙空卧金光草。
我采姹女江华滨，是为三十六帝之外臣。
右持绿玉杖，左携紫金红。
长歌天上谣，一呼开先扃。
列炬照深窈，悬身事幽讨。
群仙喜我来，惊笑欲绝倒。
何侯抚我顶，伟远拍我肩。
绿华赠我金条脱，安期分我红景丹。
借问此何地，指言太虚天。
翠霞紫云张宝幄，悬黎结绿盘璎珞。
万叠苍苔荒石田，谁呼青龙耕紫烟。
帝狱铜墙未偏识，拟开宝藏紬云笈。
嵯峨水际披蓑翁，应是钱铿钓神龙。
仙人仙人何多事，惊世骇俗变灵异。
或跣巨足垂天云，或卬短趾流沙浔。
或现姑射处子身，粉霞红绶藕丝裙。
或示普陀大士形，或持簪柳垂宝璎。
或插镂象管，或结火齐珍，
或琢玄圃玉，或布只园金。
洞中之深不知几百里，但见萦纡屈折一里一涧水。
人言有路通桂林，乘兴欲寻日华君。
吾闻洞中大小洞天三十六，帝遣列真分治局。
上界官府应更多，定知此洞今谁属。
猗欤奇哉，紫霞之洞真天开。
我上会稽深禹穴，复浮沧海登天台。
岩谷岂无奇，眎此何尘埃。
摩挲崖石题恶句，记我杖履敲云来。
黄涪翁，元漫叟，
目力一生空宇宙。澹岩阳华有何奇，
枉费篇章劖石窦。
游定林
周紫芝（宋代）

青山绕招提，危磴迎屐齿。泉声去悠悠，秀色来亹亹。

定林得幽处，胜践发新喜。当年手种树，来禽杂青李。

横斜照壁诗，平淡如止水。尚想扶风帐，横经多士子。

奈此后学徒，发冢用诗礼。朝回丹青像，暮撤配食簋。

空馀古祠荒，老木寒藤委。遗像犹便便，念往悲复起。

举似与山僧，山僧岂知此。日暮归去来，林深足荆杞。
春晓三首
杨万里（宋代）

拂花红露溅春衣，柳外春禽睡未知。
天借晴光与桃李，更将剩彩弄游丝。
南岳魏监庙曩自请奉祠恬於声利十余年来益闭
牟巘五（宋代）

阿囝离鸾嗟嘱耳，谁陪老妇祭瓶盆。
二雏幸足宽怀抱，共说河汾有外孙。
次韵子瞻感旧见寄
苏辙（宋代）

少年耽世味，徘徊不能去。
老来悟前非，尚愧昔游处。
君才最高峙，鹤行鸡群中。
我虽非君对，顾以兄弟同。
结发皆读书，明月入我牖。
纵横万余卷，临纸但挥手。
学成竟无用，掩卷空自疑。
却寻故山友，重赴幽居期。
秋风送余热。
冉冉如人老。
衣裘当及时，田庐亦须早。
种竹竹生笋，种稻稻亦成。
浩歌归来曲，曲终有遗声。
潮州韩文公庙碑
苏轼（宋代）

匹夫而为百世师，一言而为天下法。是皆有以参天地之化，关盛衰之运，其生也有自来，其逝也有所为。故申、吕自岳降，傅说为列星，古今所传，不可诬也。孟子曰：“我善养吾浩然之气。”是气也，寓于寻常之中，而塞乎天地之间。卒然遇之，则王公失其贵，晋、楚失其富，良、平失其智，贲、育失其勇，仪、秦失其辩。是孰使之然哉？其必有不依形而立，不恃力而行，不待生而存，不随死而亡者矣。故在天为星辰，在地为河岳，幽则为鬼神，而明则复为人。此理之常，无足怪者。

自东汉以来，道丧文弊，异端并起，历唐贞观、开元之盛，辅以房、杜、姚、宋而不能救。独韩文公起布衣，谈笑而麾之，天下靡然从公，复归于正，盖三百年于此矣。文起八代之衰，而道济天下之溺；忠犯人主之怒，而勇夺三军之帅：此岂非参天地，关盛衰，浩然而独存者乎？

盖尝论天人之辨，以谓人无所不至，惟天不容伪。智可以欺王公，不可以欺豚鱼；力可以得天下，不可以得匹夫匹妇之心。故公之精诚，能开衡山之云，而不能回宪宗之惑；能驯鳄鱼之暴，而不能弭皇甫镈、李逢吉之谤；能信于南海之民，庙食百世，而不能使其身一日安于朝廷之上。盖公之所能者天也，其所不能者人也。

始潮人未知学，公命进士赵德为之师。自是潮之士，皆笃于文行，延及齐民，至于今，号称易治。信乎孔子之言，“君子学道则爱人，小人学道则易使”也。潮人之事公也，饮食必祭，水旱疾疫，凡有求必祷焉。而庙在刺史公堂之后，民以出入为艰。前太守欲请诸朝作新庙，不果。元佑五年，朝散郎王君涤来守是邦。凡所以养士治民者，一以公为师。民既悦服，则出令曰：“愿新公庙者，听！”民欢趋之，卜地于州城之南七里，期年而庙成。

或曰：“公去国万里，而谪于潮，不能一岁而归。没而有知，其不眷恋于潮也，审矣。”轼曰：“不然！公之神在天下者，如水之在地中，无所往而不在也。而潮人独信之深，思之至，焄蒿凄怆，若或见之。譬如凿井得泉，而曰水专在是，岂理也哉？”元丰七年，诏拜公昌黎伯，故榜曰：“昌黎伯韩文公之庙。”潮人请书其事于石，因作诗以遗之，使歌以祀公。其辞曰：“公昔骑龙白云乡，手抉云汉分天章，天孙为织云锦裳。飘然乘风来帝旁，下与浊世扫秕糠。西游咸池略扶桑，草木衣被昭回光。追逐李、杜参翱翔，汗流籍、湜走且僵，灭没倒影不能望。作书抵佛讥君王，要观南海窥衡湘，历舜九嶷吊英、皇。祝融先驱海若藏，约束蛟鳄如驱羊。钧天无人帝悲伤，讴吟下招遣巫阳。犦牲鸡卜羞我觞，於粲荔丹与蕉黄。公不少留我涕滂，翩然被发下大荒。”
祥符寺
聂致尧（宋代）

诸峰回合处，古木抱松林。
月占秋廊静，云侵昼殿阴。
有泉通石眼，不火沸池心。
洗净多生垢，天风更梵音。
寒食
朱弁（宋代）

清明六到客愁边，双鬓星星只自怜。兵气尚缠巢凤阁，节旄巳落牧羊天。

纸钱灰入松楸梦，饧粥香随榆柳烟。北向雁来寒雾隔，音书不比上林传。
咏怀古迹五首 其三 铜柱
陈子升（明代）

分茅岭下寻铜柱，薄海人思汉伏波。列阵不难招象马，为梁真欲架鼋鼍。

山川据险将无敌，金石铭功在不磨。莫道南征犹缓计，凌烟他日看巍峨。
渔家傲·断送春光惟是酒
段克己（宋代）

断送春光惟是酒。玉杯重捧纤纤手。檀板轻扈歌欲就。眉黛皱。翠鬟暗点金钗溜。自笑而今成老丑。莺花依旧情未旧。杨柳自从春去后。谁抬举。腰肢新也如人瘦。
江上值水如海势聊短述
杜甫（唐代）

为人性僻耽佳句，语不惊人死不休。
老去诗篇浑漫与，春来花鸟莫深愁。(漫与 一作：漫兴)
新添水槛供垂钓，故着浮槎替入舟。
焉得思如陶谢手，令渠述作与同游。
送周仕宣南台典史分题得芙蓉堂
顾瑛（元代）

芙蓉并开开满堂，堂中美人倾玉觞。画船鼓吹弄白日，回风惊起双鸳鸯。

鸳鸯双飞出城去，池上花开知几度。不闻娇燕语雕梁，惟有栖乌啼碧树。

空城夜夜明月光，照见乌台台上霜。翠幕芙蓉大如斗，盈盈绿水明新妆。

钟山蜿蜒若龙走，送子春江一壶酒。他时戴花归故乡，莫忘江头折杨柳。
诸诗人会于吴门翁际可通判席上高菊涧有诗仆有客星聚吴会诗派落松江之句方子万使君喜之遂足成篇
戴复古（宋代）

客星聚吴会，诗派落松江。老眼洞千古，旷怀开八窗。

风流谈夺席，歌笑酒盈缸。杨陆不再作，何人可受降。
峨嵋山歌
四锡（宋代）

高高百里一屈盘，八十四盘青云端。
星辰淋漓泻瀑布，岚楼雪寺五月寒。
残阳忽黑雨雹飞，霹雳火著枯杉枝。
登临慨然小天下，回时一顾东海涯。
细看朝阳初出时，火精转毬百尺围。
曈曈曨曨浮在水，峨眉朝云已如绮。
句
高登（宋代）

瘴侵玉骨终难起，魂断巫山永不归。
次韵漕使陈公题莱公祠堂
释德洪（宋代）

莱公少年日，逸气生云泉。定策清东宫，天子为矍然。

奇豪不世清，获一以当千。亲征功第一，尚记破虏年。

想见和易姿，垂柳春风前。我公嗣前列，刚特才亦全。

方持使者节，眉宇秀而渊。高楼独自登，爱公能补天。

高情吊陈迹，妙语吐新篇。如风行水上，涣然成漪涟。

乃心在王室，何时朝日边。正坐霖雨手，丰年自留连。

何必羡遗像，公自当济川。
九日陈士良宅玩菊次韵王洁斋菊有醉杨妃紫霞杯二种 其三
杨士奇（明代）

红白丛丛相映开，一丛别捧紫霞杯。满含玉露香胜酒，九日无烦太守来。
出门与邻人笑谈久之戏作
陆游（宋代）

菽水欣欣每尽欢，仁贤不必袭衣冠。
出门邂逅移时语，未害龟堂取友端。
塞外
高述明（清代）

云暗难分骑，沙深欲陷车。炎风初解冻，夏草渐萌芽。

义勇心能一，尊严令不哗。楼兰犹未斩，那敢顾身家。
五子诗五首 其五 王员外世贞
梁有誉（明代）

藉甚天下士，王生名日振。玄成有世业，江左挺斯人。

早窥竹素有，作赋杨马伦。新篇扣哀玉，激烈吒鬼神。

酒后雅吴咏，侠气凌高旻。傲睨天地间，谁知肝胆亲。

词人久衰谢，柏梁徒埃尘。生也抗高义，斯道不缁磷。

鼎铉期俊功，扬声天路津。岂学蓬蒿子，白首徒苦辛。

余惭梧台石，君迈连城珍。用舍固殊辙，感赠以书绅。
王官谷十咏 其三 休休亭
俞充（宋代）

洗耳谢市朝，构亭得馀址。三径草长深，一毫尘不起。

支肘看青山，引鹤听流水。独有爱君心，时时拟纶旨。
题郑提学孔明敬斋
方回（元代）

恭惟方寸心，表里无将凶。
妍丑物不逃，宇宙大明镜。
时开复时阖，静定动亦定。
孰为磨且奁，尘垢敢吾竞。
徐步冲牙和，俨立章甫正。
威严修德容，戒惧毓景行。
典谟冠百王，首言钦恭敬。
慎寅与只让，惴惴远机阱。
怠慢惟不敢，兹其所以圣。
三畏四勿传，孔颜曾思孟。
洛学至正叔，主一肃正命。
乾淳朱逮张，铭箴互规咏。
奥室鬼神临，寐枕雷霆迸。
凛若对庙祭，严于听军令。
古君子必尔，持身以莅政。
保家云仍长，理国强以靓。
繄予幼不学，乃有东家郑，
一谨御万邪，道涯自孤泳。
何当跻公堂，幽话听犀柄。
挽林惠州深父二首
黄公度（宋代）

昭代轻辞禄，高堂乐击鲜。
庆馀黄雀报，梦契白鸡年。
酹酒生刍外，归魂宿草边。
伤生耆旧尽，执绋涕潸然。
秦淮秋感 其二
王至甸（清代）

劫后楼台感不胜，卅年如梦数中兴。红桥西去垂杨老，照尽沧桑几处镫。
重戏和春雪寄沈员外
李建勋（唐代）

谁道江南要雪难，半春犹得倚楼看。却遮迟日偷莺暖，

密洒西风借鹤寒。散漫不容梨艳去，轻明应笑玉华干。

和来琼什虽无敌，且是侬家比兴残。
偈颂一百五十首
释心月（宋代）

元正启祚，万物咸新。
山形拄丈子，只麽黑鳞皴，
时来也解笑翻身。倒腹倾肠为君说，
唱歌须是帝乡人。
览友人卷
李中（五代）

新诗开卷处，造化竭精英。雪霁楚山碧，月高湘水清。

初吟尘虑息，再味古风生。自此寰区内，喧腾二雅名。
富池罗汉院有钱希白中大科赴信州别驾时所题诗有陈朝柏二绝句 其二
李流谦（宋代）

皮肤脱落馀真实，须鬣苍浪阅岁华。突兀一根丛棘里，不知几见后庭花。
贺新郎·唤起东坡老
宋自逊（宋代）

唤起东坡老。问雪堂、几番兴废，斜阳衰草。一月有钱三十块，何苦抽身不早。又底用、北门摛藻。儋雨蛮烟添老色，和陶诗、翻被渊明恼。到底是，忘言好。周郎英发人间少。谩依然、乌鹊南飞，山高月小。岁月堂堂留不住，此世何时是了。算不满、英雄一笑。我有丰淮千斗酒，把新愁、旧恨都倾倒。三弄笛，楚天晓。
恋绣衾
陆游（宋代）

雨断西山晚照明。悄无人、幽梦自惊。说道去、多时也，到如今、真个是行。远山已是无心画，小楼空、斜掩绣屏。你嚎早、收心呵，趁刘郎、双鬓未星。
送施郡丞见龙归滇四绝 其四
林熙春（明代）

世路崎岖蜀道难，阶前舞罢筑诗坛。青山明月无拘刺，看尔鸾雏百尺竿。
上饶方君小粹官而不婚宦居偏户间静无官宦之
曾几（宋代）

簿书苦沈迷，世俗嗟迫隘。
不如溪山上，风至取一快。
次韵雨丝云鹤二首 其二
黄庭坚（宋代）

几片云如薛公鹤，精神态度不曾齐。安知陇鸟樊笼密，便觉南鹏羽翼低。

风散又成千里去，夜寒应上九天栖。坐来改变如苍狗，试欲挥毫意自迷。
王岩
赵蕃（宋代）

洒落松摇雨，飞流谷坠泉。
画图难写貌，诗语易流传。
射虎石谁没，说猿童谩颠。
徐岩盖可买，羞涩欠囊钱。
忆王孙 其二 白苹香
吴绮（清代）

白苹香里鹭鹚飞，一片青帘挂夕晖。江上西风客未归，小蛾眉，倚遍阑干紫袖垂。
山居 三休台
程俱（宋代）

三径属桃烟，遥遥想宁极。终当佩飞霞，颉颃向空碧。
题灵岩各景·夕阳洞
元勋（宋代）

东风送花归，曳杖云可倚。
泉石符宿缘，相见作欢喜。
西瞻少迟留，天末霞成绮。
刘后溪和雁湖即事诗十绝见示次韵
洪咨夔（宋代）

巴山深处一江流，好看藏书百尺楼。
隈{门里加果}{左木右薄}栌浑易得，杏梁桂柱若为求。
和荅诗十首 其一 和思归乐
白居易（唐代）

山中不栖鸟，夜半声嘤嘤。似道思归乐，行人掩泣听。

皆疑此山路，迁客多南征。忧愤气不散，结化为精灵。

我谓此山鸟，本不因人生。人心自怀土，想作思归鸣。

孟尝平居时，娱耳琴泠泠。雍门一言感，未奏泪沾缨。

魏武铜雀妓，日与欢乐并。一旦西陵望，欲歌先涕零。

峡猿亦何意，陇水复何情。为入愁人耳，皆为肠断声。

请看元侍御，亦宿此邮亭。因听思归鸟，神气独安宁。

问君何以然，道胜心自平。虽为南迁客，如在长安城。

云得此道来，何虑复何营。穷达有前定，忧喜无交争。

所以事君日，持宪立大庭。虽有回天力，挠之终不倾。

况始三十馀，年少有直名。心中志气大，眼前爵禄轻。

君恩若雨露，君威若雷霆。退不苟免难，进不曲求荣。

在火辨玉性，经霜识松贞。展禽任三黜，灵均长独醒。

获戾自东洛，贬官向南荆。再拜辞阙下，长揖别公卿。

荆州又非远，驿路半月程。汉水照天碧，楚山插云青。

江陵橘似珠，宜城酒如饧。谁谓谴谪去，未妨游赏行。

人生百岁内，天地暂寓形。太仓一稊米，大海一浮萍。

身委逍遥篇，心付头陀经。尚达死生观，宁为宠辱惊。

中怀苟有主，外物安能萦。任意思归乐，声声啼到明。
答右司马陈公四首 其三
卢龙云（明代）

久客风尘徒自苦，馀寒灰律仗谁吹。耕仍谷口应归去，花在河谁有别离。

敢拟诗留南国颂，莫须文勒北山移。他时两地长怀处，云树苍苍大海涯。
刘常侍水轩 其三
袁宏道（明代）

竹药崩沙岸，槐根出钓矶。卷帘山放入，打果雀惊飞。

护乐添新山，抛毬换短衣。倦来观洗马，𩋋络尽珠玑。
句
吴己正（宋代）

举头不忍看王十，回首犹欣见李三。
洋兵行
洪繻（清代）

鲸鲵出尾闾，鼋鼍鸣海峤。雨淫山鬼啼，风凄木精啸。

杀气干青霄，白日昏不照。三三五五群，佩铳横剑鞘。

军帽小筒圆，复帛双股绕。靴袖束紧身，时或长衣掉。

其黧而贱蠢，裸形露两窍。呜呜满街衢，酣醺一狂叫。

是为东洋人，但觉兵威耀。当其整队行，兵气肃无声。

惟闻马蹄铁，郭郭来重轻。背负一糇囊，腰缠一革縢。

木箱驼炮子，稻草覆釜甑。炮车转轮至，殷地时轰轰。

进退无金鼓，指点非旗旌。笼鹅又牵牛，路上掠牺牲。

入市索民舍，居房折户闳。偶闯入人家，携取两手盈。

大者胠囊箧，小者及罍瓶。俘杀非王意，将令失章程。

台民不堪扰，或思愿属英。英夷岂吾类，转劣倭文情。

倭人处处是，黄色白肤理。岛居有婆娘，貌近中华美。

照影在图中，纤纤裹素指。兵人携在身，戏欲配汉子。

前朝有往来，最敬中邦士。今丁国势衰，侮吾此为始。

祸胎谁养成，依稀傅相李。
梅边美人
夏寅（明代）

欲向东风问早春，闲来花底步香尘。
试看一种婵娟态，即是罗浮梦里人。
减字木兰花（七夕）
谢逸（宋代）

荷花风细，乞巧楼中凉似水。天幕低垂。新月弯环浅晕眉。

桥横幕鹊，不负年年云外约。残漏疏钟。肠断朝霞一缕红。
观夜醮
夏竦（宋代）

万条银烛间灵旗，一片清香匝玉墀。
羽帐星辰来不觉，仙坛冠帔立多时。
红桃裛露风初细，白鹤迎云月渐迟。
试托东皇问萧史，凤箫应许借人吹。
春事
屠本畯（明代）

华发逢春春事繁，支离犹得傍长安。
忽传天上新榆火，转忆山长旧药阑。
家有薄田堪酿秫，世无知己莫弹冠。
灯前儿女遥相诧，采采芳芹不满盘。
元日隆安道中
冯延登（金朝）

山冈重复三竿日，溪路萦回一席天。老境飘零情更恶，又从马上得新年。
玉楼春（社前一日）
史达祖（宋代）

游人等得春晴也。处处旗亭堪系马。雨前秾杏尚娉婷，风后残梅无顾藉。

忌拈针线还逢社。斗草赢多裙欲卸。明朝双燕定归来，叮嘱重帘休放下。
戏马台诗 其十
陈衡（明代）

命友登台四大观，何其负约不成欢。台前那复云生阵，江上空留月走丸。

遗恨水声长咽咽，添愁草色夜漫漫。行人莫问当年事，父老江东心已寒。
樗
苏轼（宋代）

自昔为神树，空闻蜩鵙鸣。
社公烦见辍，为尔致羊羹。
木兰花·独上小楼春欲暮
韦庄（唐代）

独上小楼春欲暮，愁望玉关芳草路。消息断，不逢人，却敛细眉归绣户。
坐看落花空叹息，罗袂湿斑红泪滴。千山万水不曾行，魂梦欲教何处觅？
寄酬前人上巳日鉴湖即事三首 其三
赵抃（宋代）

蓬莱高与卧龙俱，位望兼隆似合符。弦管夜声传井邑，楼台春影蘸江湖。

休功即报期年政，直节曾行万里胡。真是玉皇得案吏，坐看归去赞萝图。
和初夏
彭汝砺（宋代）

浅水池塘莲叶香，红尘道路柳阴长。黄梅雨裛栏干湿，翠柏风吹襟袖凉。
桂江逢王使君旅榇归
刘言史（唐代）

故人丹旐出南威，少妇随丧哭渐归。

遥想北原新垄上，日寒光浅水松稀。
陈氏太君挽诗二首
李弥逊（宋代）

之子荣亲志，长缨万里归。
如何昼锦地，不见老莱衣。
谁谓松难老，俄成露易晞。
平生三斧乐，空使雨心违。
饮酒放言，步沧玉席上见赠韵
林朝崧（清代）

朝菌无晦朔，蟪蛄无春秋。人生居短景，百年忽我遒。

佯狂衰凤歌，接舆真吾俦。下士大笑之，乃呼为马牛。

咄咄釜中鱼，焉知水上鸥。仁义一蘧庐，久处将何求？

不如纵远柁，乘老无倪舟。停棹瑶池间，婆娑王母楼。

玉盘红仙桃，一食消牢愁。双成吹云和，劝我竟日留。

俯视蚁垤小，稗海环九州。哀哉涿鹿战，蚩尤碎铜头。

积骸如邱山，血作江河流。黔首为牺牲，功名归彻侯。

我欲和触蛮，独唱莫余酬。饮酒入玉壶，聊与达者侔。

何用学鲁儒，矩步誇纯修。游心无怀天，安识是与不。
春野五首
宋庠（宋代）

陂色入柴关，阳和远近还。
平芜随蹇步，新水照衰颜。
废堞鸟声乐，晴皋雉羽斑。
一逢樵客语，无竢办连环。
送维谅上人归洞庭
皎然（唐代）

从来湖上胜人间，远爱浮云独自还。

孤月空天见心地，寥寥一水镜中山。
蜗庐
陆游（宋代）

蜗庐四壁空，也过百年中。
葑火朝供爨，芦绵夕御风。
不憎穷有祟，自以放名翁。
但恨村醪薄，衰颜只蹔红。
赣州上清道院呈姚雪蓬
戴复古（宋代）

短墙不碍远山青，无事烧香读道经。
时把一杯非好饮，客怀宜醉不宜醒。
九日送友人赴澧州
乔用迁（清代）

杜若芳洲赋楚骚，恰当佳节又题糕。苍茫画舫成千里，牢落金尊感二毛。

极目云天排雁字，放怀月夜逐渔篙。湖山到处皆堪赏，知有幽奇写健毫。
送光孙崇元读书
姜特立（宋代）

吾儿毛骨已森然，会见排风上紫烟。
但把文章博科第，便成陆地作神仙。
胸中滔裕书多读，笔下纵横业要专。
卜者相期非止此，后生进学在丁年。
白蟮穴
陈岩（宋代）

炊沙自昔终难饱，坎土于今乃可餐。
翻笑青泥变青石，嵇康无分啜仙丹。
舣舟杨口叩居人以何时缚屋于此何时复去云我乃雁泊人户冬来春乃去
赵蕃（宋代）

户户鱼蛮子，年年雁泊人。生资持网罟，迁徙逐冬春。

岸俗从渠变，乡邻自我亲。殊胜倦游者，渺渺愧风尘。
在伯沅陵俱和前诗复次韵五首 其二
赵蕃（宋代）

梅兮何等花，意似幽人作。芳不待三熏，胜自专一壑。

屈原语醉醒，孺子歌清浊。醉如糟可餔，清亦足可濯。
浪淘沙
赵缩手（宋代）

损屋一间儿。好与支持。休教风雨等闲欺。觅个带修安稳路，休遣人知。须是着便宜。运转临时。袄知险里却防危。透得玄关归去路，方步云梯。
田子方
徐钧（宋代）

君侯坐问所从谁，极口惟谈顺子奇。
可叹今人多不让，始知无择解称师。
过武陵翁题其屋壁 其二
吕南公（宋代）

绿竹林边白发翁，面颜犹似壮时红。朝来卖药钱多少，又闪閒愁入醉中。